Den internationale butikskæde Jysk rykker produktion fra Kina til Østeuropa.

Dermed tapper det danske kendte brand ind i en ny tendens, hvor mange virksomheder hjemtager produktion fra det kinesiske marked.

- Lars Larsen er købmand, og købmænd gør ikke noget, uden at det kan betale sig i kroner og øre i det lange løb. Det handler først og fremmest om, at det samlet set nu er billigere at producere varerne i Østeuropa end i Kina, siger DR Nyheders økonomikorrespondent, Casper Schrøder.

Ud og hjem

For syv år siden oprettede danske virksomheder 40 arbejdspladser i udlandet, hver gang der blev flyttet en arbejdsplads hjem til Danmark. De to tal har nærmet sig hinanden, så der nu hjemtages én arbejdsplads, hver gang der udflyttes tre, viser en analyse fra Dansk Industri.

- Det handler også om, at virksomhederne har bedre kontrol over processerne på fabrikken, når man rykker tættere på hjemmebasen. Man kan bedre sikre kvalitet, og man kan bedre lægge produktionen om hurtigt, så kunderne kan få de varer, som de gerne vil have, uden al for lang leveringstid, siger Casper Schrøder.

Læs også : Jysk flytter produktion fra Kina til Østeuropa

Ifølge Dansk Industri er forklaringen ikke, at der flyttes færre arbejdspladser ud af landet. Men at der simpelthen er skruet markant op for hjemtagningen af produktion.

Kinaplan har røde tal

Bag Jysks forklaring om at flytte produktionen til Østeuropa ligger også en kuldsejlet ekspansion i Kina.

- For nogle år siden lancerede Jysk en storstilet plan om at erobre Kina med butikker. Det er ikke gået så godt, som man regnede med, og man har underskud i Kina. Det i sig selv er heller ikke ligefrem noget, der taler for at udbygge produktionen og leverandørnetværket i landet, siger Casper Schrøder.

Samtidig er Kina både geografisk men også kulturelt et godt stykke fra den danske andedam.

Det gælder lige fra sprogproblemer, til at den almindelige kineser ikke altid er så orienteret i verden uden for Kina.

- Undersøgelser peger på, at kulturelle forskelle er den vigtigste grund til, at man opgiver allerede etableret udenlandsk produktion. Mange virksomheder undervurderer, hvor svært det er at samarbejde på tværs af kultur, sprog og tidszoner. Men de peger også på, at de vil have mere styr på kvaliteten, og at det giver dem en større fleksibilitet at have produktionen tættere på, siger Schrøder.

Den kinesiske kultur er baseret på begreber som respekt og ære, så kinesere vil nødigt tabe ansigt ved at fremstå uvidende. Man kan også ofte opleve, at de lover mere, end de kan holde.

Mindre fragt på havene

Den fremadstormende automatisering, hvor robotter kan udfylde funktioner, som mennesker tidligere bestred, er også en væsentlig grund til, at flere virksomheder flytter produktionen hjem i egen baghave.

Bølgen er så kraftig, at man kan se det afspejlet i verdenshandlen og fragtraterne på varer til søs, forklarer Schrøder: